**Ağasəlim Səmədağa oğlu Şükürov** (9 sentyabr 1963, Əli-Bayramlı – 24 mart 2023, Bakı) — Sovet İttifaqının hərbi tərcüməçisi və Azərbaycan Respublikasının diplomatı.

Həyatının erkən dönəmi və təhsili
---------------------------------

Ağasəlim Səmədağa oğlu Şükürov 9 sentyabr 1963-cü il tarixində Əli Bayramlı (indiki Şirvan) şəhərində anadan olmuşdur. 1971–1981-ci illərdə Bakı şəhəri 49 saylı orta məktəbdə təhsil almış, ali təhsilini 1981–1987-ci illərdə Azərbaycan Dövlət Universitetinin Şərqşünaslıq fakültəsində bitirmişdir.

Diplomat kimi fəaliyyəti
------------------------

### Sovet İttifaqında

1988–1991-ci illərdə SSRİ Müdafiə Nazirliyinin xətti ilə İraq Respublikasında hərbi tərcüməçi vəzifəsində çalışmışdır.

### Azərbaycan Respublikasında

1993–1997-ci illərdə Azərbaycan Respublikası Xarici İşlər Nazirliyinin İslam Konfransı Təşkilatı İdarəsində 3-cü katib və 2-ci katib vəzifələrində çalışmışdır. 1997–2000-ci illərdə Azərbaycan Respublikasının Misir Ərəb Respublikasındakı Səfirliyində 2-ci katib, 2000–2002-ci illərdə Azərbaycan Respublikası Xarici İşlər Nazirliyinin Yaxın Şərq və Afrika ölkələri İdarəsində şöbə müdiri, 2002–2006-cı illərdə Azərbaycan Respublikasının Misir Ərəb Respublikasındakı Səfirliyində 1-ci katib vəzifəsində çalışmışdır. 2006–2008-ci illərdə Azərbaycan Respublikası Xarici İşlər Nazirliyinin Yaxın Şərq və Afrika ölkələri İdarəsində şöbə müdiri vəzifəsin təyin edilmiş, bundan sonra 2008–2010-cu illərdə Azərbaycan Respublikasının Liviyadakı Səfirliyinin müvəqqəti işlər vəkili vəzifəsində çalışmışdır. 2010–2014-cü illərdə Azərbaycan Respublikasının Liviyadakı, 2015–2022-ci illərdə Azərbaycan Respublikasının Livan Respublikasındakı fövqəladə və səlahiyyətli səfiri vəzifəsində çalışmışdır. Şükürov Azərbaycanı 30-dan çox dövlətdə müxtəlif diplomatik missiyalarda təmsil etmişdir. O, xarici ölkələri səfərlər zamanı Heydər Əliyevi müşayiət etmiş və bir sıra ikitərəfli görüşlərdə iştirak edərək ərəb dili üzrə tərcüməçilik etmişdir.

Təltifləri
----------

2015-ci ildə "Azərbaycan Respublikası Fövqəladə Hallar Nazirliyinin 10 illiyi münasibətilə yubiley medalı" və 2019-cu ildə Azərbaycan Respublikası Diplomatik Xidmət Orqanlarının 100 illiyi münasibətilə "Azərbaycan Respublikası Xarici İşlər Nazirliyinin yubiley medalı" ilə təltif edilmişdir.
Azərbaycan Respublikası Prezidentinin 1319 nömrəli Sərəncamı ilə 2019-cu ildə "üçüncü dərəcəli" vətənə xidmətə görə Ordeni ilə təltif edilmişdir.

Ölümü
-----

A. Şükürov bir müddət əziyyət çəkdiyi xəstəlikdən 24 mart 2023-cü il tarixində Bakı şəhərində dünyasını dəyişmişdir.

Ailəli olub, 3 övladı, 3 nəvəsi var.

Həmçinin bax
------------

* Azərbaycan–Livan münasibətləri
* Azərbaycanın xarici siyasəti

İstinadlar
----------

1. ↑  "Azərbaycan Respublikasının Livan Respublikasındakı Səfiri Ağasəlim Şükürov Livan Respublikasının Mədəniyyət Naziri Reymond Arayci ilə görüşmüşdür". beirut.mfa.gov.az. 2016. 2023-09-04 tarixində arxivləşdirilib. İstifadə tarixi: 4 sentyabr 2023.
2. ↑  "Ağasəlim Şükürov vəfat etdi". news.milli.az. 24 mart 2023. 2023-09-04 tarixində arxivləşdirilib. İstifadə tarixi: 4 sentyabr 2023.
3. ↑  "Ağasəlim Şükürov səfir təyin edildi". 525.az. 2015. 2023-09-04 tarixində arxivləşdirilib. İstifadə tarixi: 4 sentyabr 2023.
4. ↑  "Azərbaycanın Liviya, Suriya və Livandakı səfirləri vəzifələrindən geri çağırıldı (ƏLAVƏ OLUNUB)". az.trend.az. 2014. 2023-09-04 tarixində arxivləşdirilib. İstifadə tarixi: 4 sentyabr 2023.
5. ↑  "Səfir Ağasəlim Şükürov: Liviyada vəziyyət ağır olaraq qalır". www.amerikaninsesi.org. 2011. 2023-09-04 tarixində arxivləşdirilib. İstifadə tarixi: 4 sentyabr 2023.
6. ↑  "Tanınmış diplomat Ağasəlim Səmədağa oğlu Şükürov bir müddətdir əziyyət çəkdiyi xəstəlikdən dünyasını dəyişib". globalinfo.az. 2023. 2023-09-04 tarixində arxivləşdirilib. İstifadə tarixi: 4 sentyabr 2023.